**Kriteriji ocjenjivanja u nastavi matematike školske godine 2015./2016.**

**Elementi ocjenjivanja:**

**1. Usmeno ispitivanje:**

**Odličan:** Učenik je ključne pojmove usvojio u potpunosti. Objašnjava pojmove vlastitim primjerima. Nastavno gradivo razumije brzo i točno. Dokazuje i obrazlaže logično, temeljito i argumentirano. Znanje primjenjuje brzo, prikladno, samostalno i točno. Samostalno izvodi zaključke i uočava uzročno-posljedične veze.

**Vrlo dobar:** Učenik je ključne pojmove usvojio gotovo u potpunosti. Objašnjava pojmove naučenim primjerima. Nastavno gradivo razumije brzo i točno, gotovo ne treba učiteljevu pomoć. Obrazlaže logično, temeljito i s razumijevanjem. Znanje primjenjuje umjereno brzo, uglavnom prikladno, samostalno i točno.

**Dobar:** Učenik je ključne pojmove većim dijelom usvojio. Definira značenje pojmova potpuno i točno. Obrazlaže djelomično logično i uvjerljivo. Razumije nastavno gradivo, ali bez pojedinosti. Znanje primjenjuje polako i prikladno, ali s pogreškama i uz učiteljevu pomoć.

**Dovoljan:** Učenik je ključne pojmove djelomično usvojio. Prepoznaje pojmove, razlikuje jedne od drugih. Obrazlaže nepotpuno, površno i s pogreškama. Slabo razumije nastavno gradivo. Znanje primjenjuje sporo, djelomično prikladno, pravi pogreške ali uz učiteljevu pomoć ipak uspijeva.

**Nedovoljan:** Učenik nije usvojio ključne pojmove. Ne prepoznaje pojmove, brka ih. Pogrešno objašnjava. Obrazlaže nesuvislo i bez razumijevanja. Znanje nije u stanju primijeniti niti uz učiteljevu pomoć.

**2. Pisano ispitivanje:**

Ispiti znanja provode se nakon obrađene nastavne cjeline, a kraće pisane provjere tijekom obrade gradiva. Pisane provjere se najavljuju. Ocjenjuju se prema skali:

**Odličan Vrlo dobar Dobar Dovoljan Nedovoljan**

90-100% 77-89% 64-76% 51-63% 0-50%

**3. Domaće zadaće:**

Redovno pisanje domaće zadaće je obavezno. Provjerava se putem radnih listića koji se ocjenjuju prema gornjoj skali.

**4. Zalaganje/Ispravci:**

Pri zalaganju vrednuje se praćenje nastave, aktivno sudjelovanje u nastavi, suradnja pri radu u grupi, urednost bilježnica i ostalih didaktičkih materijala, angažman u malim istraživačkim projektima.

U istu rubriku unose se ispravci ispita znanja koji su obavezni za učenike koji su iz ispita znanja dobili ocjenu nedovoljan i za učenike koji su izostali kada se pisao ispit znanja. Ispravak mogu pisati i učenici koji su postigli pozitivnu ocjenu, a žele postići bolji uspjeh. Ispravci se pišu na dopunskoj nastavi.

Ocjenjivanje je vođeno načelom trasparentnosti i pravednosti, vodeći računa o osobnosti i sposobnostima svakog učenika.

Kriterije su izradile učiteljice matematike 5.-8. razreda: Ivana Pezić Agatić i Nataša Jenjić.